<classify> WAKAZI wa Kijiji cha Haneti, wilaya ya Chamwino mkoani Dodoma, wamesema hawatakuwa tayari kufanya kazi na viongozi wazembe na wanaokiuka maadili ya utumishi wa umma.Kauli hiyo waliitoa mbele ya Kamati ya Maadili kwa Viongozi wa Umma kutoka Ofisi ya Rais baada ya kufika kijijini hapo na kutoa elimu kuhusu misingi ya uongozi na jinsi wanavyotakiwa kufanya kazi na wananchi.Mmoja wa wanakijiji hao, Ronard Sigila, akizungumza kwa niaba ya wanakijiji wenzake, alisema elimu iliyotolewa imewapa uelewa wa kuwadhibiti viongozi wazembe na wasiozingatia maadili ya utumishi wa umma.Tumekuwa tukionewa na tunaona kama ni halali kwa viongozi wanapokiuka ni haki zetu, lakini kwa elimu hii tunaihakikishia serikali yetu hatutakubali kuwa na viongozi wa jinsi hiyo tena, alisema.Kwa upande wake, Arafa Digidigi, alisema mafunzo hayo yamewapa ufahamu wa namna ya kuwasilisha malalamiko juu ya viongozi ambao sio waadilifu, tofauti na awali ambapo walikuwa hawafahamu sehemu husika ya kupeleka malalamiko yao.Tumefurahi kamati hii ya maadili kuja kijijini kwetu kutupa elimu juu ya maadili ya viongozi wa umma, sasa tumeelewa hatua za kuchukua dhidi ya viongozi wasio waadilifu na mwisho wao umefika, tuna ahidi kupeleka malalamiko yetu kwenye kamati ya maadili ili itusaidie, alisema.Naye Mwenyekiti wa kijiji hicho, Damas Pascal, alisema elimu iliyotolewa kwa wananchi hao itawanufaisha na watakuwa mabalozi kwa wengine juu ya maadili ya utumishi wa umma.Aidha, alisema kama viongozi wamejifunza mambo mengi, ikiwamo kufanya kazi kwa uadilifu, kufuata maadili ya viongozi wa umma na kutokujali maslahi binasfi.Awali, akizungumza na wakazi wa Haneti, Ofisa Sekretarieti ya Maadili ya Utumishi wa Umma, Mariam Nguzo, alisema kuelekea kilele cha Maadhimisho ya Siku ya Maadili, wameamua kutoa elimu hiyo kwa jamii ili kuhakikisha maadili ya viongozi yanafuatwa.Alisema mafunzo hayo yatawasaidia wananchi kufahamu viongozi bora ambao watawasaidia kutatua changamoto walizo nazo na kuwaletea maendeleo katika maeneo yao.  <topic>: kitaifa 